BG Официален вестник на Европейския съюз C 122/4

Окончателен доклад на служителя по изслушването (1)

COMP/39.600 — Хладилни компресори

2012/C 122/03

Проекторешението се отнася до процедура за постигане на споразумение във връзка с картел между петима производители на домакински хладилни компресори и хладилни компресори за търговски обекти (максимум 1,5 конски сили), които се употребяват предимно в сегмента на домакинските уреди за охлаждане и замразяване, но също така и в сегмента на търговските обекти. Адресати на проекторешението са: Appliances Components Companies SpA и Elettromeccanica SpA („ACC“), Danfoss A/S и Danfoss Flensburg GmbH („Danfoss“), Whirlpool SA и Embraco Europe S.r.l. („Embraco“), Panasonic Corporation („Panasonic“), както и Tecumseh Products Company Inc., Tecumseh do Brasil Ltda. и Tecumseh Europe SA („Tecumseh“). Нарушението обхваща цялото ЕИП и е продължило от 13 април 2004 г. до 9 октомври 2007 г.

КОНТЕКСТ

През октомври 2008 г. Комисията получи заявление за освобождаване от глоби от Tecumseh и това освобождаване бе предоставено при известни условия на 11 февруари 2009 г. През същия месец Комисията извърши внезапни проверки в помещенията на Embraco, ACC и Danfoss.

Един месец по-късно три предприятия — Panasonic, ACC и Embraco — подадоха заявления за освобождаване от глоби, а като алтернатива — за намаляване на глобите, по силата на Известието за освобождаване от глоби и намаляване на техния размер (2). През юли 2010 г. предприятието Danfoss подаде заявление за намаляване на глобите.

На 13 октомври 2010 г. Комисията започна производство в съответствие с член 11, параграф 6 от Регламент (ЕО) № 1/2003 (3) с оглед започване на разговори за постигане на споразумение и официално поиска от петте предприятия да посочат дали са заинтересовани да участват в разговорите за постигане на споразумение. Всички пет страни обявиха желанието си да участват в тези разговори.

ПРОЦЕДУРАТА ПО ПОСТИГАНЕ НА СПОРАЗУМЕНИЕ

Разговорите между всяка страна и Комисията се проведоха между ноември 2010 г. и септември 2011 г. По време на тези срещи страните бяха информирани за възраженията, които Комисията възнамерява да повдигне срещу тях, както и за доказателствата в подкрепа на тези възражения. През ноември 2010 г. страните получиха достъп до съответните доказателства в помещенията на Комисията, включително до всички устни изявления. Страните получиха и копия на хартиен носител на списъка на всички документи по досието. По мотивирано искане на Danfoss и Embraco предприятията получиха достъп до допълнителни документи, посочени в досието по делото. ГД „Конкуренция“ предостави допълнителния достъп и на другите три страни. Комисията предостави също на всяка от петте страни приблизително изчисление на диапазона от глоби, които е вероятно да бъдат наложени от Комисията. След като използваха достъпа си до досието, три страни представиха аргументи, произтичащи от ползваното досие. Тези аргументи бяха взети предвид, когато това беше сметнато за оправдано.

През септември 2011 г. всички страни изпратиха на Комисията официално искане за постигане на споразумение по силата на член 10а, параграф 2 от Регламент (ЕО) № 773/2004 (4) и признаха съответната си отговорност за нарушаване на член 101 от ДФЕС и член 53 от Споразумението за ЕИП. Освен това страните посочиха, че ще приемат максималния размер на глобата, който им е съобщен от Комисията. Страните потвърдиха следните три неща: i) че са информирани в достатъчна степен за възраженията, както и че им е дадена възможност в достатъчна степен да изразят своето становище по тях; ii) че не възнамеряват да поискат достъп до досието или да бъдат изслушани при устно изслушване, при условие че изложението на възраженията (ИВ) и окончателното решение отразяват техните заявления за постигане на споразумение; и iii) че са съгласни да получат ИВ и окончателното решение на английски език.

ИВ бе прието на 11 октомври 2011 г. Всички адресати отговориха, че ИВ съответства на съдържанието на техните заявления за постигане на споразумение и поради това те продължават да се ангажират да следват процедурата по постигане на споразумение. С оглед на това Комисията можа да премине направо към вземане на решение съгласно членове 7 и 13 от Регламент (ЕО) № 1/2003.

ЗАИНТЕРЕСОВАНА ТРЕТА СТРАНА

Предприятието Aktiebolaget Electrolux бе допуснато до производството като трета страна с достатъчен интерес по смисъла на член 27, параграф 3 от Регламент (ЕО) № 1/2003. Първоначалното му искане, подадено през 2010 г., бе отхвърлено като недопустимо по три съображения. Първо, тъй като производството по това дело за картел не е било започнато, не е имало „производство“, по което да бъде допусната трета страна. На второ място, не е била възможна информирана преценка относно наличието на достатъчен интерес, за да може трета страна да бъде допусната до процедурата. И на трето място, третата страна не би могла все още да упражни правата си съгласно член 13 от Регламент (ЕО) № 773/2004. Второто искане, подадено повече от година и половина по-късно (т.е. след като производството бе официално започнато), бе прието. Впоследствие, в съответствие с член 13, параграф 1 от Регламент (ЕО) № 773/2004, предприятието бе уведомено в писмен вид за естеството и предмета на процедурата и му бе предоставена възможност да изрази становището си писмено.

ПРОЕКТОРЕШЕНИЕТО

В проекторешението се запазват повдигнатите в ИВ възражения. Следователно проекторешението е свързано само с възраженията, по отношение на които на страните е била дадена възможност да изразят своите становища.

Като се има предвид също, че страните не са повдигнали въпроси по отношение на достъпа до досието или на техните права за защита към мен или към члена на службата по изслушването, който е присъствал на срещите за постигане на споразумение, считам, че по това дело правото за изслушване на всички участници в процедурата е спазено.

Брюксел, 5 декември 2011 година. Michael ALBERS

(1) Съгласно членове 16 и 17 от Решение 2011/695/ЕС на председателя на Европейската комисия от 13 октомври 2011 г. относно функцията и мандата на служителя по изслушването в някои производства по конкуренция, ОВ L 275, 20.10.2011 г., стр. 29.

(2) Известие на Комисията относно освобождаване от глоби и намаляване на техния размер по делата за картели, ОВ C 298, 8.12.2006 г., стр. 17.

(3) Регламент (ЕО) № 1/2003 на Съвета от 16 декември 2002 г. относно изпълнението на правилата за конкуренция, предвидени в членове 81 и 82 от Договора, ОВ L 1, 4.1.2003 г., стр. 1.

(4) Регламент (ЕО) № 773/2004 на Комисията от 7 април 2004 г. относно водените от Комисията производства съгласно членове 81 и 82 от Договора за ЕО, ОВ L 123, 27.4.2004 г., стр. 18.